A BIZOTTSÁG HATÁROZATA
(2005. október 24.)
a 79/542/EGK tanácsi határozat II. mellékletének a friss hús Brazíliából történő behozatalára vonatkozó módosításáról
(az értesítés a C(2005) 4168. számú dokumentummal történt)
(EGT vonatkozású szöveg)
(2005/753/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke (1) és (4) bekezdésére,
mivel:
(1)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1979. december 21-i 79/542/EGK tanácsi határozat (2) II. mellékletének 1. része megállapítja azon harmadik országok és azok részei jegyzékét, ahonnan a tagállamok számára engedélyezett egyes élő állatok és friss húsuk behozatala.
(2)
Az említett határozat értelmében a szarvasmarhafélék csontozott és érlelt húsának a Közösségbe irányuló importja engedélyezett Brazília területének egy részéről, mert ott védőoltást alkalmaznak a száj- és körömfájás ellen.
(3)
A brazíliai állat-egészségügyi hatóságok azonban 2005. október 10-én megerősítették, és a Nemzetközi Állatjárványügyi Hivatal bejelentette, hogy száj- és körömfájás járvány tört ki Brazíliában, Mato Grosso do Sul állam Paraná állam határához közeli részén. Ezen államok és São Paulo állam között továbbá nagy számban szállítanak állatokat, és szerteágazó járványügyi kapcsolat áll fenn közöttük. Részletes információ hiányában, amely lehetővé tenné az érintett terület pontosabb meghatározását, illetve a Közösségben a száj- és körömfájás tekintetében kiváló egészségügyi helyzet biztosítása érdekében ezért indokolt felfüggeszteni az ezen államokból származó marhahús behozatalát.
(4)
A brazíliai állat-egészségügyi hatóságok 2005. szeptember 30-án kaptak először értesítést. Ezért az állat-egészségügyi bizonyítvány szerint az e dátum előtt levágott állatokból származó csontozott és érlelt hús szállítmányait el kell fogadni, azonban az e három államban az ezen időpontban vagy azután levágott szarvasmarhafélékből származó hús szállítmányait fel kell függeszteni.
(5)
A 79/542/EGK határozat II. mellékletének 1. részét ennek megfelelően módosítani kell.
(6)
E határozatot a későbbiekben a Brazíliából kapott információk fényében felül kell vizsgálni.
(7)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat II. mellékletének 1. része helyébe az e határozat mellékletében szereplő szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2005. október 24-én.